גילי שושן

גיל-עד (גילי) שוֹשן (נולד ב-10 בינואר 1973, ז' בשבט תשל"ג בתל אביב) הוא מוזיקאי ושחקן קולנוע וטלוויזיה ישראלי, חוזר בתשובה.

ביוגרפיה
שושן למד משחק בסטודיו למשחק ניסן נתיב בין השנים 1992–1995 לצד מיכאל וייגל, ירון מוטולה, שירה גפן וליאת גליק. ב-1998 החל בלימודי קולנוע במדרשה לאמנות, אותם סיים ב-2000. בשנים 2003–2004 השלים שושן לימודי תסריטאות בבית הספר לתסריטאות של עידית שחורי.

קריירה בטלוויזיה ובקולנוע
בין השנים 1996–1998 גילם את יששכר דרווין בסדרת הטלוויזיה "הפוך". ב-1997 גילם את מנשה בסרטו של יוסי זומר "אהבה אסורה". ב-1999 גילם את אלי כהנא בסרטו של ערן ריקליס "צומת וולקן" והשתתף בתפקידי אורח בסדרה הקומית "שתוק שואו" ובפרק הסיום של "זהו זה!". שנה לאחר מכן גילם תפקיד ראשי בדרמה טלוויזיונית של איתן ענר, "הצל של החיוך שלך", שזכתה בפרס וולג'ין בפסטיבל הקולנוע ירושלים.

ב-2000 גילם את ואסילי בסרטו של יוסף פיצ'חדזה "בסמה מוצ'ו", וגילם תפקיד ראשי בשני סרטי טלוויזיה שביים שי כנות: "לילה ללא לולה" לצד איילת זורר ודרור קרן; ו"אנחנו לא כאלה", לצד לירון לבו, שזכה בפרס בפסטיבל "יורקטון" בקנדה. בנוסף, התארח בסדרת הטלוויזיה "שחר", בכיכובם של יעל בר זוהר, דן שפירא ואיתי שגב. ב-2002 התארח בסדרה הקומית "שאול" בכיכובו של דובל'ה גליקמן בערוץ 3, והשתתף בארבעה פרקים של הסדרה "שבתות וחגים" שביים רני בלייר. ב-2003 גילם חסיד ברסלב בשם רפי בסרטו זוכה 11 פרסי אופיר של שבי גביזון "האסונות של נינה".

ב-2006 גילם את ישי גולד, אחיה הנרקומן של מאיה (שירי מימון) בסדרת הטלוויזיה בבימויו של עדי בנימינוב "ילדות רעות". ב-2007 שיחק בסרט הטלוויזיה "מערת הקבורה של ישו" - הפקה משותפת של שמחה יעקובוביץ', הבמאי זוכה האוסקרים ג'יימס קמרון, ערוץ דיסקברי העולמי, Channel 4 הבריטי, ערוץ 8 הישראלי וערוץ Vision הקנדי. הסרט צולם בישראל והשתתפו שלושה שחקנים ישראלים נוספים: רונית אלקבץ, ג'וליאנו מר וסאלח בכרי. ב-2012 גילם את הרב אהרון בסרטו של מני יעיש "המשגיחים". ב-2014 השתתף בתוכנית הדוקומנטרית "חוזרים קדימה", שהנחה מאיר סוויסה בערוץ הראשון.

שושן שיחק גם בכמה סרטי קולנוע חרדי של ניצוצות של קדושה; "כל יהודי זהב" (סרט קאלט חרדי, לצד יהודה ברקן מיכאל וייגל ומאור הרוש), "מי בראש" ו"הפרטיזן המסתורי".

ב-2025 לוהק לתפקיד משנה בסרטו של יהודה גרובייס "התכשיט".

תיאטרון
בין השנים 1997–1996 שיחק בהצגה "ויאמר וילך" בבימוי רנה ירושלמי בתיאטרון הקאמרי. בין השנים 1997–2000 שיחק בהצגה "אמרו בטלוויזיה" בבימוי רוני ניניו בסינמטק תל אביב. ב-1999 שיחק בהצגה ובסרט "גנרל שוורצפוט צד נמרים ורודים במדבר סהרה" בבימוי אבי מלכה בתיאטרון צוותא. בין השנים 2006–2008 כתב ושיחק בשיתוף עם גיל קופטש במופע "המהפכה".

מוזיקה
שושן החל את הקריירה המוזיקלית כבר בנעוריו. בין השנים 1987 ל-1990 למד תיפוף אצל המורה דייוויד ריץ'. בשנים הבאות המשיך ללמוד תיפוף על תופים אתניים, והתמחה בשיטה הפרסית. בשנת 2000 הפיק, ניגן וכתב מילים בפרויקט המוזיקלי "דודא", בו השתתפו אסי לוי, ניר לוי, גלעד בן עמרם, רונן סאבו, עידן K, ועוד.

ב-2003 הקים את "דרים דראם", קבוצת מתופפי-על הכוללת את אלון יופה, ליאור שולמן (ניגן עם להקת שבע ומוש בן ארי), עידן כרמלי (שוטי הנבואה), ותמיר ימיני (טיפקס); והתבססה על כלי הקשה בלבד: תופים אפריקאים, ערבים, דרום אמריקאיים ומערביים; תוף מרים, אלתורים ומקצבים מקשת רחבה של תרבויות קצב.

ב-2006 הוזמן לשהות בארצות הברית לשם הקלטת חמישה-עשר שירים לפסקול לסרט "שכנוע יפה" שהתקבל לפסטיבל סאנדנס. באותה השנה גם השתתף כיוצר ומבצע במופע התיאטרוק של להקת "המהפכה", עם גיל קופטש, ניר פרידמן ואמנון פישר. במסגרת המופע טיפלו חברי ההרכב בסוגיות כמו אגו, רייטינג, מבקרים, אמונה, חלומות וסמים, באמצעות מוזיקה מקורית, קטעי סטנד-אפ, נונסנס ושירה.

בין השנים 2007–2009 העלה מופע בשם "גילוי תענוג הנצח" בו הוא שר ומספר על חזרתו בתשובה, בליווי נגינה של נדב בכר. בעקבות מופע זה הוציא ב-2009 אלבום בשם "ראשון ואחרון". האלבום יצא לאור בי"ט בכסלו, "חג הגאולה" של חסידות חב"ד.

חיים אישיים
בשנת 1998 החל שושן ללמד קבלה, עם התמחות בתורת הנפש. מרצה ומומחה בתורת הנפש ופסיכולוגיה יהודית. פיתח וייסד מנגנון לימוד של מיינדפולנס בגישה יהודית.

מ-2010 מטפל CBT ומאמן אישי.

שושן נשוי לדנה ואב לשישה ילדים, והוא מתגורר בצפת.

 פילמוגרפיה 
 סרטי קולנוע וטלוויזיה 
שנה שםתפקידבימוי1997אהבה אסורהמנשהיוסי זומר1997אנחנו לא כאלושי כנות1998הצל של החיוך שלךנלסון (תפקיד ראשי)איתן ענר1999צומת וולקןאלי כהנאערן ריקליס1999גנרל שוורצפוט במדבר סהרהסלבה צ'פלין2000בסמה מוצ'וואסילייוסף פיצ'חדזה2001לילה ללא לולהאדישי כנות2001שחקנית ספסלטל מיכאל2003האסונות של נינהרפישבי גביזוןהפרטיזן המסתורייגאל הושיארכל יהודי זהבגידיכל יהודי זהב (חלק 2)גידימי בראשמי בראש (חלק 2)מי בראש (חלק 3)2007מערת הקבורה של ישושמחה יעקובוביץ'2012המשגיחיםהרב אהרוןמני יעיש2014חוזרים קדימהבתפקיד עצמודן בן חקון2022סליחה (סרט קצר)יהודה גרובייס2024התכשיט

קישורים חיצוניים



 גילי שושן הוזמן לנגן בפסקול של סרט הוליוודי, 2 במרץ 2005, אתר "אינדקס בידור ובמה"



 השבת של גילי שושן, בהידברות סופשבוע - מוסף שישבת, 12 בנובמבר 2009

 פגוש את האמנים - גילי שושן אלבום חדש-גם וגם גם וגם , באתר "מ.א.מ.י", 23 בדצמבר 2009 









 דודו כהן, ריאיון עם גילי שושן בתוכנית "בכיוון אחר" באתר ערוץ הידברות 



קטגוריה:שחקני קולנוע וטלוויזיה ישראלים
קטגוריה:שחקני תיאטרון ישראלים
קטגוריה:אמנים ישראלים שחזרו בתשובה
קטגוריה:מוזיקאים ישראלים
קטגוריה:בוגרי הסטודיו למשחק ניסן נתיב
קטגוריה:בוגרי המדרשה לאמנות
קטגוריה:מוזיקאים וזמרים חסידי חב"ד
קטגוריה:שחקני קולנוע חרדי
קטגוריה:ישראלים שנולדו ב-1973
קטגוריה:סגל קורן - בית הספר לקולנוע יהודי